钦定古今图书集成/明伦汇编/家范典/第057卷 > 尚宫宋氏女论语 > 《事舅姑》
## 钦定古今图书集成/明伦汇编/家范典/第057卷 > 尚宫宋氏女论语 > 《事舅姑》

“阿翁阿姑，夫家之主。既入他门，合称新妇。供承奉养，
如同父母。敬事阿翁，形容不睹。不敢随行，不敢对语。
如有使令，听其嘱付。姑坐则立，使令便去。早起开门，
莫令惊忤。”换水堂前，洗濯巾布。齿药肥皂，温凉得所。
退步阶前，待其浣洗。万福一声，即时退步。备办茶汤，
逡巡递去。整顿茶盘，安排匙著。饭则软蒸，肉则熟煮。
自古老人，牙齿疏蛀，茶水羹汤，莫教虚度。夜晚更深，
将归睡处。安置辞堂，方回房户。日日一般，朝朝相似。
传教庭帏，人称贤妇。莫学他人，跳梁。可恶。咆哱尊长，
说辛道苦。呼唤不来，饥寒不顾。如此之人，号为恶妇。
天地不容，雷霆震怒。责罚加身，悔之无路